অক্সিজেন নাটনি? অদ্ভূত বিকল্প আৱিষ্কাৰ কৰিলে যোগী আদিত্যনাথ চৰকাৰে, উঠিল হাঁহিৰ খোৰাক!\nকোভিড পৰিস্থিতিত অক্সিজেনৰ নাটনি ৰোধ কৰিবলৈ এইবাৰ অদ্ভূত উপায় আৱিষ্কাৰ কৰিলে বিজেপি নেতৃত্বাধীন উত্তৰ প্ৰদেশ চৰকাৰে।\nমুখ্যমন্ত্ৰী যোগী আদিত্যনাথৰ কাৰ্যালয়ৰ পৰা ইয়াক ৰাজহুৱা কৰা হৈছে।\nকোৱা হৈছে যে অক্সিজেনৰ নাটনি ৰোধ কৰিবলৈ নাইট্ৰোজেনৰ পৰা অক্সিজেন তৈয়াৰ কৰিব পাৰি।\nমুখ্যমন্ত্ৰীজনৰ কাৰ্যালয়ৰ পৰা এই সংক্ৰান্তত এটা টুইট কৰি আইআইটি কাণপুৰৰ পৰা সাহাৰ্যৰো আবেদন কৰা হৈছে।\nটুইটটোত কোৱা হৈছে- "অক্সিজেনৰ সৰবৰাহ বৰ্তাই ৰখাৰ বাবে সকলো ধৰণৰ প্ৰচেষ্টা কৰিব লাগিব চৰকাৰে। সকলো ধৰণৰ সম্ভাৱনা আৰু বিকল্পৰ সদ্বব্যৱহাৰ কৰিব লাগিব। আইআইটি কাণপুৰ আৰু অন্য বিশেষজ্ঞৰ স'তে আলোচনা কৰি দেখা যাব নাইট্ৰোজেনৰ পৰা অক্সিজেন তৈয়াৰ কৰাৰ সম্ভাৱনা।"\nটুইটটোৰ পাছতে হাঁহিয়াতৰ পাত্ৰ হয় যোগী আদিত্যনাথৰ চৰকাৰখন।\nটুইটাৰত এই আজৱ বিজ্ঞানক লৈ উপচি পৰিল অসংখ্য মিম।\nএজন টুইটাৰেট্টীয়ে নাইট্ৰোজেনৰ 'এন' আৰু অক্সিজেনৰ 'অ' মিলাই ইংৰাজী শব্দ 'ন' (NO) লিখি পোষ্ট কৰিছে।\nআন এজনে কেৱল নাইট্ৰোজেনতেই সীমাৱদ্ধ নাথাকি সমস্ত মৌলকেই অক্সিজেনলৈ ৰূপান্তৰিত কৰি পেলোৱাৰ উপদেশ দিয়ে।
